Ehitusmessid muutumas mõttetuks kuluartikliks - Äripäev
02. aprill 2009, 08:27
Viktoria Lummo 02. aprill 2009, 08:27
Kuigi ehitusmessidel osalemine on muutunud
tootjatele koormavaks ja iga-aastaseks messiks ei pruugi ehitusmaterjalides
olulisi uuendusi olla, püüavad korraldajad pakkuda ehitusmessil lahendusi
majandusraskustest ülesaamiseks ning süstida messikülastajatesse optimismi
tulevikus suhtes.
Skanska EMV ASi kommunikatsioonijuht Merit Langi leidis, et ehitusmess ei ole Skanska jaoks prioriteetne väljund, see on pigem erakliendile suunatud tootjatele oluliseks reklaamikohaks. "Ehitusmessi külastavad inimesed, kellel on parajasti ehitus plaanis või käsil," viitas ta iseenesest heale võimalusele tutvuda messil ühte halli koondunud tootjate-ehitajate erinevate pakkumistega.
Hea võimalus pildil olla
Liiatigi on ju ehitusmessi peamine kasum firmale Langi hinnangul olla pildil. "Teisalt on messil osalejatel hea võimalus end konkurentide tegevusega kurssi viia," tõi Langi ühtlasi välja ehituse aastasündmuse tähenduse ka erialainimeste kohtumispaigana.
"Kuna ehitustegevus on aktiivne, innovaatiline ning pidevalt uuenev valdkond, siis on ajaga ja uuendustega kaasas käimiseks otstarbekas korraldada ehitusmessi siiski igal aastal," kiitis Eesti Näituste ASi arengudirektor Siimu Loogma messi Eesti Ehitab mõttekust. Tema meelest oleks kindlasti vajalik ehitusmessi struktureerimine, juhtteema formuleerimine ning ekspositsiooni ülesehitamine vastavalt sellele juhtteemale.
"Oluline on alustada ka messi formaadi uuendamist - rohkem kutse- ja erialavõistlusi, töötubasid, atraktiivseid esitlusi, ehitusobjektide külastusi," pakkus ta välja ehitusmessi uuendamise võimalusi.
Peab ju messi külastaja saama kontsentreeritud ülevaate valdkonnas pakutavast ja võimaluse tutvuda valdkonna uudistega. Lisaks annab Loogma hinnangul olulise osa ka ehitusmessi demokraatlik atmosfäär, milles külastaja saab võimaluse vahetult suhelda firmajuhtide ja esindajatega ning rääkida just nendel teemadel, mis endale meelepärased on.
Pealegi saab ehitusmessil näha ja katsuda kõike huvipakkuvat, aga ka osaleda töötubades, proovida kätt erinevates töödes. Kokkuvõttes saab ehitusmessi külastaja rahuldada ka oma inimlikke ostusoove, nentis arendusdirektor.
Pigem suhtluskoht
Loogma hinnangul on messil osaleval firmal erakordne võimalus sattuda kontakti klientidega. Tema meelest pakub ehitusmess sihtrühmadega suhtlemist ja oluliste ärikontaktide loomist, lisaks sellele ka uute klientide, tarbijate, partnerite leidmist. "Messil osaleva firma suurus ei ole määrav, olulisim on see, mida firma toodab, müüb, vahendab - selle kvaliteet, teenindus," loetles ta.
Ehitusmesside korraldamisel järgitakse erinevaid eesmärke. Praeguse aja kontekstis on ehitusmesside üks eesmärke Loogma seletusel ka majanduskriisi ületamise teede ja võimaluste kavandamine ning messikülastajaisse optimismi süstimine.
02. April 2009, 09:49